Варна. Уникални методи за изучаване на чужди езици чрез театралната педагогика прилагат преподаватели в Средното училище „Гео Милев“ във Варна. В учебното заведение има две школи, в които учениците творят на руски и на английски език. Правят се стъпки и в театрализирането на обучението по немски език. Това каза в интервю за Радио „Фокус“ – Варна директорът на учебното заведение Албена Павлова.
По думите й, в момента в училището се обучават 1260 ученици, а преподавателите са 89. Осем от учителите са и бивши възпитаници на СУ „Гео Милев“. Що се отнася до театралната педагогика, според Албена Павлова, тя се прилага чрез театъра на руски език „Синя птица“ и чрез Театралното студио „Летящата стая“ – театър на английски език. „Правим своите стъпки и в посока театрализиране на обучителните прийоми в областта на немския език“, обясни тя.
Тъй като наскоро училището отбеляза своя патронен празник, директорът припомни, че преподавателите в учебното заведение имат сериозни постижения и в областта на информационните и комуникационни технологии, както и в работата по проекти по „Еразъм“. В училището успешно функционира Клуб по активно учителство. Това, според Албена Павлова е една уникална формация, в която преподавателите имат възможността да обменят добрия педагогически опит и майсторство. Функционира и училище за родители, в което заедно с родителите се коментират различни казуси от пряката работа в клас. „Съдействаме в посока възпитанието на децата, в посока по-добри взаимоотношения между поколенията. Смятам, че тази екипност и този тон на работа, действително вече дават своите резултати“, посочи още директорът на СУ „Гео Милев“.